
Ministru kabineta sēdes protokollēmums

Informatīvais ziņojums "Par katastrofu pārvaldības centru projektēšanai un būvniecībai organizēto iepirkuma procedūru rezultātu (Dobele, Jūrmala (Kauguri), Ludza, Saldus)"

· 1. Pieņemt zināšanai Iekšlietu ministrijas sniegto informāciju par katastrofu pārvaldības centru projektēšanai un būvniecībai Ludzā, Jūrmalā (Kauguros), Dobelē un Saldū organizēto iepirkuma procedūru rezultātu.
· 2. Atļaut Iekšlietu ministrijai (Nodrošinājuma valsts aģentūrai) uzņemties saistības 2025. – 2027. gadam un noslēgt līgumus šī protokollēmuma 1. punktā minēto katastrofu pārvaldības centru projektēšanai, būvniecībai un saistīto pakalpojumu segšanai nepārsniedzot 46 124 654 euro.
· 3. Pieņemt zināšanai, ka Eiropas Savienības kohēzijas politikas programmas 2021.-2027. gadam 2.1.3. specifiskā atbalsta mērķa “Veicināt pielāgošanos klimata pārmaiņām, risku novēršanu un noturību pret katastrofām” 2.1.3.3. pasākuma “Katastrofu risku mazināšanas pasākumi” ceturtās projektu iesniegumu atlases kārtas (turpmāk – 2.1.3.3. pasākums) ietvaros būvējamo katastrofu pārvaldības centru projektēšanai, būvniecībai un saistīto izmaksu segšanai:
· 3.1. Tukumā, Rīgā (Bolderajā), Kuldīgā, Preiļos, Siguldā, Aizkrauklē un Limbažos nepieciešamais finansējums 59 904 535 euro ir piešķirts no valsts budžeta līdzekļiem, to pārdalot no budžeta resora "74. Gadskārtējā valsts budžeta izpildes procesā pārdalāmais finansējums” programmas 18.00.00 "Finansējums valsts drošības stiprināšanas pasākumiem" (turpmāk – 18. programma), atzīstot šos izdevumus par vienreizējiem pasākumiem likuma "Par valsts budžetu 2023. gadam un budžeta ietvaru 2023., 2024. un 2025. gadam" 5. panta 3. punkta un likuma "Par valsts budžetu 2024. gadam un budžeta ietvaru 2024., 2025. un 2026. gadam" 5. panta 3. punkta izpratnē;
· 3.2. Jūrmalā (Kauguros), Dobelē, Ludzā un Saldū nepieciešamais finansējums ne vairāk kā 46 124 654 euro, kā arī projekta īstenošanas un administrēšanas finansējums ne vairāk kā 395 770 euro apmērā  2.1.3.3. pasākuma projekta ietvaros tiks pieprasīts no budžeta resora "74. Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai".
· 4. Atļaut Iekšlietu ministrijai finansējumu līdz 109 131 euro apmērā kā priekšfinansējumu šī protokollēmuma 3.2. apakšpunktā minēto izdevumu segšanai pieprasīt pirms Eiropas Savienības kohēzijas politikas programmas 2021.–2027. gadam grozījumu apstiprināšanas, investīciju regulējuma izstrādes un attiecīgā projekta iesnieguma iesniegšanas un apstiprināšanas.
· 5. Ievērojot šī protokollēmuma 4. punktā paredzēto, Iekšlietu ministrijai informēt Ministru kabinetu par risinājumiem gadījumā, ja netiek saņemts pozitīvs Eiropas Komisijas lēmums par grozījumiem  Eiropas Savienības kohēzijas politikas programmā 2021. – 2027. gadam, kā arī ja pēc regulējuma izstrādes vai projekta apstiprināšanas rodas būtiskas izmaiņas attiecībā uz plānoto investīciju tvērumu un finansējumu.
· 6. Atbalstīt Iekšlietu ministrijas piedāvāto risinājumu attiecībā uz valsts budžeta finansējuma, kas piešķirts no 18. programmas šī protokollēmuma 3.1. apakšpunktā minēto katastrofu pārvaldības centru projektēšanai, būvniecībai un saistīto izmaksu segšanai, līdz 59 904 535 euro deklarēšanu 2.1.3.3. pasākuma projekta ietvaros, vienlaicīgi atbalstot, ka attiecīgie izdevumi vairs netiek atzīti par vienreizējiem pasākumiem un netiek izslēgti no vispārējās valdības budžeta strukturālās bilances mērķa.
· 7. Finanšu ministram informēt Saeimas Budžeta un finanšu (nodokļu) komisiju par šī protokollēmuma 6. punktā paredzēto.

